Document ID: 32013R0147

NARIADENIE KOMISIE (EÚ) č. 147/2013
z 13. februára 2013,
ktorým sa mení a dopĺňa nariadenie Európskeho parlamentu a Rady (ES) č. 1099/2008 o energetickej štatistike, pokiaľ ide o vykonávanie aktualizácií mesačnej a ročnej energetickej štatistiky
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1099/2008 z 22. októbra 2008 o energetickej štatistike (1), a najmä na jeho článok 4 ods. 3 a článok 8,
keďže:
(1)
Smernica Európskeho parlamentu a Rady 2004/8/ES z 11. februára 2004 o podpore kogenerácie založenej na dopyte po využiteľnom teple na vnútornom trhu s energiou (2) a smernica Európskeho parlamentu a Rady 2006/32/ES z 5. apríla 2006 o energetickej účinnosti konečného využitia energie a energetických službách (3) vyžadujú od členských štátov podávanie kvantitatívnych energetických údajov. Na sledovanie pokroku pri dosahovaní cieľov stanovených v uvedených smerniciach sú potrebné podrobné a aktuálne energetické údaje, ktoré sa budú zbierať harmonizovaným vysokokvalitným spôsobom. Také povinnosti v oblasti podávania správ majú podstatný význam okrem iného pre dosahovanie cieľov energetickej účinnosti, a preto by mali zostať pevným prvkom rozvoja právneho rámca EÚ v tejto oblasti; tieto údaje už boli sčasti Komisii (Eurostatu) oznámené, pričom ich Komisia (Eurostat) použila na vytvorenie ročnej energetickej štatistiky.
(2)
Nariadením (ES) č. 1099/2008 sa ustanovuje spoločný rámec na tvorbu, poskytovanie, hodnotenie a zverejňovanie porovnateľných energetických štatistík v Únii.
(3)
Energetická štatistika predstavuje veľmi dynamickú oblasť štatistiky, čo je spôsobené intenzívnym rozvojom politík Únie, technologickým pokrokom a významom, ktorý má zakladanie cieľov Únie na energetických údajoch. Preto sa vyžadujú pravidelné aktualizácie, aby sa zosúladil rozsah oblasti, ktorú energetická štatistika pokrýva, s rastúcimi alebo meniacimi sa potrebami.
(4)
Nariadením (ES) č. 1099/2008 sa na Komisiu preniesli vykonávacie právomoci týkajúce sa úprav štatistických príloh. Prvá taká úprava sa uskutočnila v roku 2010. Odvtedy sa uskutočnili nové vylepšenia a úpravy mesačnej, ako aj ročnej štatistiky, a preto je potrebné sa nimi zaoberať.
(5)
Komisia vypracovala požadované aktualizácie a s členskými štátmi prediskutovala uskutočniteľnosť, náklady na tvorbu, dôvernosť a zaťaženie vyplývajúce zo spravodajskej povinnosti.
(6)
Nariadenie (ES) č. 1099/2008 by sa preto malo zodpovedajúcim spôsobom zmeniť a doplniť.
(7)
Opatrenia stanovené v tomto nariadení sú v súlade so stanoviskom Výboru pre Európsky štatistický systém,
PRIJALA TOTO NARIADENIE:
Článok 1
Prílohy k nariadeniu (ES) č. 1099/2008 sa nahrádzajú prílohou k tomuto nariadeniu.
Článok 2
Zrušuje sa nariadenie Komisie (EÚ) č. 844/2010 (4).
Odkazy na zrušené nariadenie sa považujú za odkazy na toto nariadenie.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 13. februára 2013

Labels: 12
18
19
14